ยืนยันการยกเว้นให้อาคารที่ใช้ในราชการไม่ต้องขออนุญาตก่อสร้างตามพระราชบัญญัติควบคุมอาคาร เพื่อลดความซ้ำซ้อน
การประชุมวุฒิสภาวันนี้ (13 มิ.ย.65)นายพรเพชร วิชิตชลชัย ประธานวุฒิสภา ทำหน้าที่ประธานการประชุม โดยได้พิจารณาวาระกระทู้ถามเป็นหนังสือของพลเรือเอก ฐนิธ กิตติอำพน สมาชิกวุฒิสภา ที่ได้ตั้งถามรัฐมนตรีว่าการกระทรวงมหาดไทย เรื่องการยกเว้นให้อาคารที่ใช้ในราชการไม่ต้องขออนุญาตก่อสร้างตามพระราชบัญญัติควบคุมอาคาร พ.ศ. 2522 ซึ่งการยกเว้นดังกล่าวไม่เป็นไปตามเจตนารมณ์ของการบังคับใช้กฎหมายและรัฐธรรมนูญ โดยเฉพาะการก่อสร้างอาคารกระทรวงมหาดไทยแห่งใหม่ที่อาจทำให้เกิดความเสียหายต่อชีวิตและทรัพย์สินของประชาชน รวมทั้งอาจเป็นการเลือกปฏิบัติ นายทรงศักดิ์ ทองศรี รัฐมนตรีช่วยว่าการกระทรวงมหาดไทย เป็นผู้ตอบกระทู้ถามแทน ชี้แจงว่า ในมาตรา 8 แห่งพระราชบัญญัติควบคุมอาคารดังกล่าว ได้กำหนดให้อำนาจรัฐมนตรีในการออกฎกระทรวงดำเนินการได้ โดยยืนยันเป็นการออกกฎกระทรวงเพื่อให้ไปตามแนวทางปฏิบัติเพราะการก่อสร้างอาคารของหน่วยราชการต้องมีขั้นตอนการเบิกจ่ายงบประมาณ จึงต้องการลดความซ้ำซ้อนการปฏิบัติงานเพื่อเป็นแนวทางปฏิบัติของหน่วยงานราชการอื่นๆ ซึ่งเป็นเพียงการยกเว้นการขอนุญาต แต่ไม่ได้ยกเว้นเรื่องการก่อสร้างด้วยความมั่นคงแข็งแรงและการรักษาสิ่งแวดล้อม อีกทั้งจะต้องมีการตรวจสอบตามขั้นตอนการก่อสร้างทุกอย่างให้เป็นไปตามหลักเกณฑ์ที่ถูกต้องโดยไม่มีการยกเว้น รัฐมนตรีช่วยว่าการกระทรวงมหาดไทย ยังยืนยันถึงเรื่องการประเมินกระทบสิ่งแวดล้อมและการรับฟังความเห็นประชาชนว่า ทุกอย่างได้ดำเนินการตามขั้นตอนถูกต้องตามกฎหมายกำหนดทุกประการ ซึ่งขณะนี้ยังไม่มีการ้องเรียนผลกระทบใดๆ จากประชาชน